Gert Fröbe

Karl Gerhart „Gert“ Fröbe (* 25. Februar 1913 in Oberplanitz (vundaag Zwickau-Planitz); † 5. September 1988 in München) weer en düütschen Schauspeler. He gellt as een vun de bedüdensten Charakterdorstellers vun de düütsche Filmhistorie. Wiethen bekannt worrn is he mit sien Rullas Kinnermöörder in den Krimiklassiker Es geschah am hellichten Tag vun 1958 un ok as Titelfigur in den James-Bond-Film Goldfinger vun 1964.

 Leven un Wark 
duum|hochkant|Karikatur vun Gert Fröbe vun Hans Pfannmüller, 1976
Fröbe weer de Söhn vun den Reepmaker-Meester, Ledderhännler un Schoster Otto Johannes Fröbe un den sien Fro Alma. He harr den Drang na de Kunst un hett dorüm as Handlanger un Kulissenschuver in’t Stadttheater vun Zwickau anfungen. Blangeto hett he sik Geld as Stahgeiger in Zwickau un ümto verdeent. Wegen sien ro’en Hoorschimmer weer he in de Gegend as „Där rode Geicher von Zwigge“ bekannt. Dorbi hett he markt, dat he Anlagen för de Schauspeleree harr. Vun 1933 bit 1935 möök he denn en Utbilln as Theatermaler an de Sass’schen Staatsoper Dresden un nöhm dorna Schauspeelünnerricht. Dorophen kreeg he bald Statisten- un Nevenrullen. Sien sünnere Gaav för de Kummedie weer vun sien Schoolmeester Erich Ponto opdeckt.

Na en Engagement an’t Düütsche Volkstheater in Wien ünner Walter Bruno Iltz is he 1948 in de Rull vun den „Otto Normalverbruker“ in den Film Berliner Ballade bekannt worrn. As he mit de Tiet jümmer mehr an Gewicht tonehmen de, hett he in’n Verloop vun sien Warken faken dat Klischee vun den tyypschen Düütschen – ok in internatschonale Produkschonen – bedeent .

Fröbe künn en bannig groot Spektrum vun Rullen spelen, vun’n swoorgewichtigen Komiker bit to’n differenzeerten Charakterdorsteller. Ofschoonst he wat stämmiger weer, weer he lieker in de Laag dör Bewegung, Mimik un ok Liefpoos bannig ünnerscheedliche Charakterstudien uttoarbeiten. Butendem weer he en rutragen Rezitater, de op sien Rezitatschoons-Tourneen de Warken vun to’n Bispeel Christian Morgenstern, Joachim Ringelnatz oder Erich Kästner nich blots stimmlich man ok mimisch un gestisch inszeneert hett.

Na meist veertig düütsprakige Filmen, weer he 1958 in Es geschah am hellichten Tag as de Kinnermöörder „Schrott“ to sehn. De Film baseer op en Vörlaag Friedrich Dürrenmatt. Disse Rull hett em söss Johren later sien internatschonalen Dörbrook bröcht, as he de Titelrull in den James-Bond-Film Goldfinger kregen hett. Dorbi müss he aver hennehmen, dat he in de engelschen Originalversion wegen sien starken düütschen Akzent vun den engelschen Schauspeler Michael Collins synchroniseert weer. Veel Spood harr ok sien nächsten engelschen Film Those Magnificient  Men in Their Flying Machines, in den sien Originalstimm bibehollen worrn is. En wieteren bedüdenen Film ut de Tiet weer Via Mala vun 1961, na den glieknöömten Roman vun John Knittel.

As Fröbe 1965 bi en Interview mit de Daily Mail apentlich togeven harr, dat he Liddmaat vun de NSDAP wesen is, weern sien Filmen in Israel op’n Index sett. Dat Verbott is aver acht Weken later wedder fallen laten worrn, as klünnig worrn is, dat Fröbe in de Tiet vun’n Natschonalsozialismus en jöödsche Familie ünnerbröcht un mit Levensmiddels ünnerstütt harr.„Fröbe-Boykott. Böse zugespitzt“ in Der Spiegel vun’n 21. Februar 1966; afropen an’n 25. November 2012

Sien letzte Feernsehrull harr Fröbe in de ZDF-Feernsehreeg Die Schwarzwaldklinik. De Episood „Hochzeit mit Hindernissen“, in de he en Gastrull speelt hett, is eerst na sien Dood utstrahlt worrn. He harr johrelang Lasten mit en Mundhöhlenkarzinom hatt. Dat seeg ut, as wenn he wedder över’n Barg weer, as Fröbe unvermodens na en Rezitatschoonsavend an’n Naklapp vun en Hartinfarkt doodbleev, den he morgens vör sien letzten optritt hatt hett. Gert Förbe is op’n Wooldkarkhoff in Icking bisett worrn.knerger.de: Dat Graff vun Gert Fröbe

Fröbe weer fiefmol verheiraat. Ut sien eerste Eh mit Clara Peter is sien Söhn Utz boren worrn. Vun 1953 bit 1959 weer he mit de Filmkritikersche Hannelore Görtz verheiraat. In drüdde Eh weer he mit de Schauspelersche un Singersche Tatjana Iwanow tohopen, de en Söhn (Andreas Seyferth) mit in de Eh bröcht hett, de vun Fröbe adopteert worrn is. Mit de Rundfunkjournalistin Beate Bach weer he vun 1962 an verheiraat. Se is 1968 doodbleven. 1970 hett he denn Karin Pistorius heiraat, de ehr Dochter Beate he ok wedder adopteert hett.

 Filmografie 
 Johr Titel 1948 Berliner Ballade 1949 Nach Regen scheint Sonne 1953 Hochzeit auf Reisen 1954 Die kleine Stadt will schlafen gehen 1954 Das zweite Leben 1955 Les héros sont fatiguésdt.: Die Helden sind müde 1956 Ein Herz schlägt für Erika 1957 Typhon sur Nagasaki 1957 Celui qui doit mourirdt.: Der Mann, der sterben muss 1957 Das Herz von St. Pauli 1958 Nasser Asphalt 1958 Es geschah am helligten Tag 1958 Das Mädchen Rosemarie 1958 Der Pauker 1959 Douze heures d’horlogedt.: …auch Tote zahlen den vollen Preis 1959 Und ewig singen die Wälder 1959 Am Tag, als der Regen kam 1959 Der Schatz vom Toplitzsee 1960 Le bois des amantsdt.: Die Nacht der Liebenden 1960 Die 1000 Augen des Dr. Mabuse 1960 Bis daß das Geld euch scheidet 1961 Via Mala 1961 Im Stahlnetz des Dr. Mabuse 1961 Der grüne Bogenschütze 1962 Das Testament des Dr. Mabuse 1963 Le meurtrierdt.: Der Mörder 1964 Goldfinger 1965 Those Magnificent Men in Their Flying Machinesdt.: Die tollkühnen Männer in ihren fliegenden Kisten 1965 A High Wind in Jamaicadt.: Sturm über Jamaika 1966 Du rififi à Panamedt.: Rififi in Paris 1966 Ganovenehre 1967 J’ai tué Raspoutinedt.: Donner über St. Petersburg 1968 Chitty Chitty Bang Bangdt.: Tschitti Tschitti Bäng Bäng 1974 Der Räuber Hotzenplotz 1974 Ein Unbekannter rechnet ab 1975 Docteur Justicedt.: Die Öl-Piraten 1976 Les magiciensdt.: Die Schuldigen mit den sauberen Händen 1977 The Serpent’s Eggdt.: Das Schlangenei 1978 Der Schimmelreiter 1978 Der Tiefstapler 1981 Banovic Strahinjadt.: Der Falke 1984 August der Starke, Feernsehn

 Utteken 
 1959 – Pries vun de düütschen Filmkritik
 1961 – Ernst-Lubitsch-Pries
 1961 – Pries bi’t Festival Internacional de Cine de Donostia-San Sebastián (Best Darsteller) för Der Gauner und der liebe Gott
 1966 – Bambi
 1967 – Bambi
 1973 – Groot Verdeenstkrüüz vun de Bundsrepubliek DüütschlandBekanntgaav vun Vergaven vun’n Verdeenstorden vun de Bundsrepubliek Düütschland. In: Bundesanzeiger. Jg. 25, Nr. 111, 16. Juni 1973.]
 1976 – Düütsch Lüttkunstpries Födderpries vun de Stadt Mainz
 1976 – Karl-Valentin-Orden
 1978 – Filmband in Gold för rutragen Wirken in’n düütschen Film över lange Johren
 1982 – Bayerisch Verdeenstorden
 1983 – Goldene Kamera
 1985 – Sülvern Blatt vun de Dramatiker Union

 Anners wat 
Gert Fröbe hett sik för dat Team vun de Augsborger Benefiz-Footballmannschop Datschiburger Kickers stark maakt, de sik för’t Fundraising för go’e Saken insetten deit.

 Dokumentarfilm 
Gert Fröbe. Der Mann mit den tausend Gesichtern. Dokumentatschon, Düütschland, 2010, 45 Min., Book un Speelbaas: Michael Strauven, Produkschoon: SWR, Reeg: Legennen, Eerstsennen: 16. August 2010 in de ARD, Inhaltsangaav vun de ARD, Bespreken vun de Berliner Morgenpost.

 Weblenken 

 Literatur vun un över Gert Fröbe in’n Kataloog vun de Düütschen Natschonalbökeree
 Gert Fröbe bi filmportal.de
 Gert Fröbe bi Who’s Who

 Borns 

Kategorie:Schauspeler
Kategorie:Dräger vun’t Bundsverdeenstkrüüz
Kategorie:Börger von Düütschland
Kategorie:Mann
Kategorie:Boren 1913
Kategorie:Storven 1988